- Hindi News
- National
- एसएसपी का बिल्डिंग खाली करने से इंकार, चेयरमैन बोले कानून का सहारा लेंगे
एसएसपी का बिल्डिंग खाली करने से इंकार, चेयरमैन बोले-कानून का सहारा लेंगे
सैलीरोड पर इंप्रूवमेंट ट्रस्ट की कश्मीरी बिल्डिंग को पुलिस ने खाली करने से इंकार कर दिया है। एसएसपी ने चेयरमैन को लेटर लिखकर कहा है कि थानों की नई बिल्डिंगें बननी हैं। सरकार द्वारा जमीनें देने के बाद थाने बन जाएंगे तो बिल्डिंग खाली कर दी जाएगी। ट्रस्ट ने बिल्डिंग को तोड़कर वहां शापिंग कांप्लेक्स बनाने की मंजूरी ले रखी है। अधिकारी मान रहे हैं कि 5 साल तो बिल्डिंग एसएसपी दफ्तर के कारण फंसी रही और आगे थाने बनने में चार-पांच साल और गए तो उसके 100 करोड़ के प्रोजेक्ट का क्या होगा। ट्रस्ट मामले को उच्च स्तर पर ले जाने की तैयारी कर रहा है।
नया जिला बनने के बाद ट्रस्ट ने टेंपरेरी तौर पर खाली पड़ी अपनी कश्मीरी बिल्डिंग और जमीन एसएसपी दफ्तर के लिए दे दी थी। मिनी सचिवालय में दफ्तर मिल जाने के कारण 27 फरवरी को एसएसपी दफ्तर वहां शिफ्ट हुआ लेकिन कब्जा बरकरार रखने के लिए उसी दिन बिल्डिंग में पुलिस थाना शिफ्ट कर दिया गया। शहर के सबसे महंगे एरिया की उस बिल्डिंग को ट्रस्ट ने अनसेफ घोषित कर वहां शापिंग कांप्लेक्स बनाने का प्रपोजल पास करा रखा है। भास्कर में खबर छपने के बाद शुक्रवार को एसएसपी ने चेयरमैन ट्रस्ट को लेटर लिखकर कहा है कि पुलिस के पास कोई जमीन नहीं है जहां थाने का काम चलाया जा सके। थाना डिवीजन नं.1 की बिल्डिंग को अनसेफ घोषित किया गया है। जहां थाने की नई बिल्डिंग बनाई जानी है। थाना डिवीजन नं.2 के लिए भी कोई उपयुक्त इमारत पुलिस के पास नहीं है जो पहले ही किराए के मकान में चलाया जा रहा था इसलिए बिल्डिंग में शिफ्ट किया गया है। इस संबंधी डिप्टी कमिश्नर डीजीपी पंजाब के साथ पत्र व्यवहार किया जा रहा है। इन परिस्थितियों में बिल्डिंग को खाली करना संभव नहीं है। जब थानों के लिए उपयुक्त जमीन सरकार की ओर से प्रोवाइड की जाएगी तो आपको बता दिया जाएगा।
ट्रस्ट के अधिकारियों का कहना है कि उस महंगी जमीन पर शापिंग कांप्लेक्स बनाने की मंजूरी मिली हुई है। ट्रस्ट वैसे ही वित्तीय संकट का सामना कर रहा है। कांप्लेक्स से 100 करोड़ तक की इनकम हो सकती है। वैसे भी ट्रस्ट सेमी गवर्नमेंट है और उसकी प्रापर्टी सरकारी नहीं है जिसे कब्जाया जा सके। बिल्डिंग और जमीन 5 साल एसएसपी दफ्तर के तौर पर रही और अगर 5 साल थाने के कब्जे में रही तो उसका प्रोजेक्ट अधर में लटक जाएगा।
tgl_Latn sot_Latn hin_Deva hin_Deva hin_Deva hin_Deva hin_Deva